Lagt er til að biskupi verði markaður 12 ára hámarkstími í starfi Ljósmynd / Biskupsstofa Kirkjuþing 2013 var sett klukkan níu í morgun í Grensáskirkju þegar Agnes M. Sigurðardóttir , biskup Íslands , leiddi bænastund og Magnús E. Kristjánsson , forseti kirkjuþings , og Hanna Birna Kristjánsdóttir , innanríkisráðherra , fluttu ávörp . Á meðal mála sem lögð verða fyrir þingið er tillaga til frumvarps um ný þjóðkirkjulög . Frumvarpið var unnið af nefnd sem kirkjuþing skipaði til að koma með tillögur að nýjum þjóðkirkjulögum . Í frumvarpinu er gert ráð fyrir nokkrum breytingum á stöðu biskups , kirkuþings og kirkjuráðs . Biskupi markað 12 ára hámarks kjörtímabil Í frumvarpinu er lagt til það nýmæli að kjörtímabil biskups Íslands verði til sex ára og hann megi ekki sitja lengur en tvö kjörtímabil , eða samtals í tólf ár . Í greinargerð með frumvarpinu segir að eðlilegt þyki í ljósi breyttra samfélagshátta og séreðlis þess mótunarstarfs að því sé markaður ákveðinn hámarkstími . Þá segir að ætla megi að biskupi hafi tekist að koma fram þeim umbótum og þjónustu sem hann vildi veita kirkjunni á þessum tólf árum . Ábyrgð kirkjuþings aukin Mikið er fjallað um hlutverk kirkjuþings og er með frumvarpinu stefnt að því að færa ábyrgð og ákvarðanatöku í ríkara mæli til kirkjuþingsins og segir að með því sé gengið út frá stöðu þjóðkirkjunnar sem sjálfstæðs trúfélags , í stað þess að litið sé á hana sem opinbera stofnun . Fá víðtæka heimild til að setja starfsreglur Í núgildandi þjóðkirkjulögum er kirkjuþingi heimilað að setja reglur um tiltekna þætti kirkjustarfsins sem ekki er fjallað um í almennum reglum þjóðkirkjunnar . Í nýju lögunum er lagt til að kirkjuþing fái nokkuð víðtæka almenna heimild til að setja starfsreglur um málefni þjóðkirkjunnar og sé sú heimild í samræmi við þann megintilgang frumvarpsins að einfalda löggjöf um málefni kirkjunnar og færa ábyrgð og ákvarðanatöku í þeim efnum í enn ríkara mæli til kirkjuþings . Fjárstjórnarvald fært til kirkjuþings Lagt er til að kirkjuþing fari með æðsta vald í fjármálum þjóðkirkjunnar og geti þannig ákveðið skiptingu þess fjár sem til ráðstöfunar er á hverjum tíma , þetta er breyting frá núverandi fyrirkomulagi þar sem kirkjuráð hefur hingað til haft yfirumsjón með ráðstöfun fjár . Er þetta gert til þess að skerpa skilin á milli kirkjuþings og kirkjuráðs , sem fer með framkvæmdavald þjóðkirkjunnar . Ákvarðanir um ráðstöfun fjár til einstakra verkefna verða þó enn á hendi ráðsins . Vilja leggja niður úrskurðarnefndir Lagt er til að úrskurðar - og áfrýjunarnefndir verði lagðar niður þar sem almennir dómstólar eru taldir betur til þess fallnir að skera úr ágreiningi sem ekki verður leystur innan kirkjunnar . Þá á kirkjuþing að setja starfsreglur um starfssvið biskups og um agamál og lausn ágreiningsmála á vettvangi kirkjunnar . Dregið úr völdum biskups Samhliða því að völd kirkjuþings eru aukin er dregið úr völdum biskups í frumvarpinu , en auk þess sem honum er markaður ákveðinn hámarks starfstími er í frumvarpinu ekki gert ráð fyrir því að biskup verði sjálfkrafa formaður kirkjuráðs í krafti embættis síns .